**ΠΕΜΕΝ ΠΕΝΕΝ ΠΕΑΘΕΝ ΣΤΕΦΕΝΣΩΝ ΠΕΕΜΑΓΕΝ**

**ΑΝΟΙΧΤΗ ΕΠΙΣΤΟΛΗ**

**Προς τους επιβάτες – οδηγούς οχημάτων και φορείς των νησιών.**

Οι Διοικήσεις των Σωματείων μας, σας ενημερώνουν ότι την **Τρίτη 25 Οκτώβρη** έχουν προκηρύξει **24ωρη Παμπειραϊκή απεργία** σε όλες τις κατηγορίες πλοίων (**έναρξη 00:01 – λήξη 12:00**) η οποία **θα οδηγήσει στην ματαίωση όλων των δρομολογημένων πλοίων από το Πειραιά προς τα ελληνικά νησιά.**

Η απεργία αυτή πραγματοποιείται και αποτελεί την αγωνιστική μας απάντηση στον σχεδιασμό κυβέρνησης – ΥΕΝ – εφοπλιστών να **καταργήσουν τις ΣΣΕ, τους όρους εργασίας και τα δικαιώματα μας μέσα από την αναθεώρηση του ΚΙΝΔ (Κώδικας Ιδιωτικού Ναυτικού Δικαίου).**

Οι Συλλογικές Συμβάσεις αποτελούν το αναντικατάστατο εργαλείο ώστε **οι εργαζόμενοι να έχουν συγκροτημένα δικαιώματα,** στους μισθούς, τα εργασιακά τους δικαιώματα, την κοινωνική ασφάλιση και στην ίδια την συνδικαλιστική τους συγκρότηση.

**Οι ΣΣΕ αποτελούν αδιαπραγμάτευτη αρχή, αξία και θεσμό για όλα τα συνδικάτα που υπερασπίζονται τα δικαιώματα των εργαζομένων της χώρας μας.**

**Η απεργία και οι αγώνες μας** είναι το μέσον να εμποδίσουμε, να ακυρώσουμε και να ανατρέψουμε την επίθεση αυτή σε βάρος των δικαιωμάτων μας.

Η ευθύνη για την απόφαση της απεργίας μας στις **25 Οκτώβρη** ανήκει αποκλειστικά σε κυβέρνηση- εφοπλιστές, οι οποίοι έχουν βάλει πλώρη **να ξεθεμελιώσουν σε όλες τις κατηγορίες πλοίων ότι κερδήθηκε και κατακτήθηκε με αγώνες και θυσίες άλλων δεκαετιών.**

Στο πλαίσιο αυτής της απόφασης μας απευθυνόμαστε στους επιβάτες, στους οδηγούς και ιδιοκτήτες οχημάτων αλλά και σε όλους τους φορείς των νησιών και τους ζητάμε όχι μόνο την κατανόηση τους αλλά την συμπαράσταση τους στα δίκαια αιτήματα μας!

**Η αλληλεγγύη αυτή στον αγώνα μας** θα αποτελέσει ένα ηχηρό μήνυμα κοινωνικής συμπόρευσης στην αντιμετώπιση των κοινών προβλημάτων, που ταλανίζουν όλους τους εργαζόμενους και τους λαϊκούς φορείς των νησιών μας!

**ΟΙ ΔΙΟΙΚΗΣΕΙΣ ΤΩΝ ΕΝΩΣΕΩΝ**

* **ΠΑΝΕΛΛΗΝΙΑ ΕΝΩΣΗ ΜΗΧΑΝΙΚΩΝ Ε.Ν**
* **ΠΑΝΕΛΛΗΝΙΑ ΕΝΩΣΗ ΝΑΥΤΩΝ Ε.Ν**
* **ΠΑΝΕΛΛΗΝΙΑ ΕΝΩΣΗ ΑΡΧΙΘΑΛΑΜΗΠΟΛΩΝ – ΘΑΛΑΜΗΠΟΛΩΝ Ε.Ν**
* **ΠΑΝΕΛΛΗΝΙΑ ΕΝΩΣΗ ΚΑΤΩΤΕΡΩΝ ΠΛΗΡΩΜΑΤΩΝ ΜΗΧΑΝΗΣ Ε.Ν.**

**«Ο ΣΤΕΦΕΝΣΩΝ»**

* **ΠΑΝΕΛΛΗΝΙΑ ΕΠΑΓΓΕΛΜΑΤΙΚΗ ΕΝΩΣΗ ΜΑΓΕΙΡΩΝ Ε.Ν**